**ERICSSON-DÍJ 2017**

**Felhívás díjazandó tanárok ajánlására**

Beérkezési határidő: 2017. március 15. (éjfél)

**Az Ericsson Magyarország 2017-ben ismét nemcsak 8 kiváló pedagógust díjaz összesen 2 000 000 forinttal, hanem egy kiváló iskolának is támogatást nyújt 500 000 és 1 000 000 forint közötti értékű eszközvásárlás lehetőségével. Az ,,Egy álom megvalósul'” pályázatot az adott évben Ericsson-díjnyertesek iskolái nyújthatják be – e pályázat kiírására a díjazottak személyéről szóló kuratóriumi döntést követően kerül sor (2017. április 20. után).**

Az Ericsson Magyarország Kutatás-Fejlesztési Igazgatósága által 1999-ben alapított díjat általános-, vagy középiskolákban fizikát vagy matematikát oktató pedagógusok nyerhetik el. Az elismerés azért jött létre, hogy támogassa, elismerje és erősítse a magyarországi, világviszonylatban is kiemelkedő matematikai és természettudományos alapképzést. Az Ericsson Magyarország elkötelezte magát a hazai oktatás fejlesztése mellett; vállalásának fontos része ez a díj. A közel kétezer fős hazai vállalat nemcsak a telekommunikációs ipar egyik legnagyobb munkáltatója, hanem 1300 fős Kutatás-Fejlesztési Központjával a legnagyobb telekommunikációs és informatikai kutatással, szoftverfejlesztéssel foglalkozó szellemi centrum Magyarországon. Számára ezért elengedhetetlen a kiválóan képzett fiatal diplomás munkaerő. A díjra esélyes pedagógusok szakmai munkája és emberi hozzáállása teszi lehetővé, hogy a hazai műszaki és természettudományi diplomával rendelkezők tudása megfelelő szellemi értéket képviseljen, és vonzóvá tegye a beruházást infokommunikációs csúcstechnológiák kutatás-fejlesztésébe Magyarországon.

Az ERICSSON-DÍJAKAT 2017-ben két kategóriában ítélik oda:
**1. ,,Ericsson a matematika és fizika népszerűsítéséért” díj**
**2 matematikát és 2 fizikát tanító pedagógus** (általános vagy középiskolai)részére egyenként 250 000 Ft-tal járó díj.

Azok kaphatják, akik tanítványaikkal aktívan bekapcsolódtak a Középiskolai Matematikai és Fizikai Lapok vagy az ABACUS folyóiratának pontversenyeibe, vagy a tanítás mellett évek óta a legtöbbet teszik a tantárgyuk iránti érdeklődés felkeltéséért és megszerettetéséért.

**2. ,,Ericsson a matematika és fizika tehetségeinek gondozásáért” díj**
**2 matematikát és 2 fizikát tanító pedagógus** (általános vagy középiskolai)részére egyenként 250 000 Ft-tal járó díj.

Azok kaphatják, akiknek tanítványai a legjelentősebb hazai vagy nemzetközi egyéni versenyeken, például a Középiskolai Matematikai és Fizikai Lapok vagy az ABACUS versenyek; a Varga Tamás, Kalmár László, Zrínyi Ilona, Arany Dániel matematikaversenyek; matematika vagy fizika OKTV; Öveges József, Jedlik Ányos, Mikola Sándor, Szilárd Leó fizikaversenyek; a Nemzetközi Matematika vagy Fizika Diákolimpiák, a Kürschák József matematikai tanulóversenyek vagy az Eötvös Loránd fizikaversenyek valamelyikén a 2011-2012-es tanévtől kezdődően elnyerték az első öt díj egyikét.

A díjakat a MATFUND Középiskolai Matematikai és Fizikai Alapítvány ítéli oda, a Bolyai János Matematikai Társulat és az Eötvös Loránd Fizikai Társulat Ericsson-díjbizottságainak ajánlása alapján. A díjazandókra írásos javaslatot nyújthatnak be szakmai és társadalmi szervezetek, a javasolt tanár tevékenységét ismerő kollégák, tanítványok. **Az ajánlásnak tartalmaznia kell a javasolt személy részletes szakmai jellemzését,** különös tekintettel azokra a szempontokra, amelyek alapján a díjra érdemesnek tartják. Pályázatot csak a különböző kategóriák elektronikus „Pályázati adatlapjain” nyújthatnak be (lás lejjebb). A pályázati űrlapok elérhetők a [www.komal.hu](http://www.komal.hu) oldalon is. Ha a korábbi években már javasolt tanár nem kapott díjat, a felterjesztést (aktualizálva) kérjük, ismételjék meg! Rátz-életműdíjas tanárt kérjük, ne jelöljenek Ericsson-díjra! Viszont Ericsson-díjas tanár 8 év elteltével újra felterjeszthető az Ericsson-díjra.

A pályázati adatlapok 2017. március 15. éjfélig (23:59) lesznek elérhetők. A pályázatokat kizárólag online lehet benyújtani. Kérdés esetén a következő e-mail címre írhatnak: matfund@komal.hu. A szakmai bizottságok a benyújtott írásos javaslatok alapján részletes indoklást mellékelve javaslatot tesznek a jelöltek sorrendjéről, mely alapján a MATFUND kuratóriuma 2017. április 20-ig dönt a díjazandók személyéről. A díjkiosztó ünnepségre 2017. május végén kerül sor.

[Pályázati adatlap az ,,Ericsson a matematika és fizika népszerűsítéséért'' díjra matematikából 2017](https://docs.google.com/forms/d/e/1FAIpQLSeilXoOSrw9cU1AVcn4SUn4IszYKwOfrRzXoQ2_A0-hoa6VCw/viewform)

[Pályázati adatlap az ,,Ericsson a matematika és fizika népszerűsítéséért'' díjra fizikából 2017](https://docs.google.com/forms/d/e/1FAIpQLSfmhprJ8ZvJoAOB9IN1jGpUeqaGm5kJWIlNrlWDx7sMSCXHhg/viewform)

[Pályázati adatlap az ,,Ericsson a matematika és fizika tehetségeinek gondozásáért'' díjra matematikából 2017](https://docs.google.com/forms/d/e/1FAIpQLSe21x3TtU4YxjhTQl_67y2OY8s5HlP6goaBx5MXbrppnJN2DA/viewform)

[Pályázati adatlap az ,,Ericsson a matematika és fizika tehetségeinek gondozásáért'' díjra fizikából 2017](https://docs.google.com/forms/d/e/1FAIpQLSfLqXLqZzNt4Gjc0BmiB1XArY4BjARaYRNuvRraJvUBTHixRQ/viewform)

**,,Egy álom megvalósul”**
**tájékoztató az Ericsson meghívásos pályázatáról**

A 2017. évi Ericsson-díjazott tanárok iskolái kísérleti, informatikai eszközök beszerzésére meghívásos pályázatot adhatnak be. A pályázóknak be kell mutatniuk, hogy milyen programot terveznek a következő tanévben az általuk szükségesnek tartott eszközökkel, és hogy ez a tevékenység hogyan járul hozzá az iskolában a matematika, a természettudományok, vagy az informatika népszerűsítéséhez, oktatásához vagy tehetségeinek gondozásához.

A 2017-es Ericsson-díjazottak iskoláinak igazgatói értesítést kapnak a díj odaítéléséről, és ezzel egy időben megkapják a részletes pályázati felhívást. A pályázói körbe tartozó legfeljebb 8 iskola közül egyetlen nyertest hirdet ki az Ericsson 2017 őszén. A pályázatokat az Ericsson Magyarország Kutatás-Fejlesztési Igazgatósága bírálja el a pályázati útmutatóban leírt szempontok alapján.